สหพันธ์สมาคมการท่องเที่ยวฯขอมาตรการดูแลผลกระทบช่วง14มี.ค.
สหพันธ์สมาคมการท่องเที่ยวแห่งประเทศไทย รุกพบนายกรัฐมนตรี เพื่อขอมาตรการดูแลผลกระทบการท่องเที่ยวจากเหตุชุมนุมช่วง14 มี.ค.
9 มี.ค. 2553

สหพันธ์สมาคมการท่องเที่ยวแห่งประเทศไทย รุกพบนายกรัฐมนตรี เพื่อขอมาตรการดูแลผลกระทบการท่องเที่ยวจากเหตุชุมนุมช่วง14 มี.ค.
นางมัยรัตน์ พีระญาณ์โกเศศ นายกสมาคมธุรกิจท่องเที่ยวภายในประเทศ เปิดเผยภายหลังเข้าพบนายอภิสิทธิ์ เวชชาชีวะ นายกรัฐมนตรี เพื่อหารือถึงแนวทางมาตรการการแก้ปัญหาผลกระทบของการชุมนุม ช่วงวันที่ 12-14 มี.ค. ที่จะมีต่อภาคการท่องเที่ยวว่า ทางสหพันธ์ฯ ต้องการรับทราบความมั่นใจจากรัฐบาลและเรื่องของการดูแลความปลอดภัย ของนักท่องเที่ยว รวมถึงความปลอดภัยของประชาชนในประเทศและผู้ชุมนุม ไม่ให้มีเหตุรุนแรงซ้ำเติมการท่องเที่ยวของไทยที่กำลังดีขึ้น
ผลจากการชุมนุมช่วงเม.ย.ในปีที่ผ่านมา รวมถึงการปิดสนามบินของผู้ชุมนุมก่อนหน้านี้ ได้สร้างผลกระทบมหาศาลต่อความเชื่อมั่นของนักเที่ยว ซึ่งมีผลทำให้รายได้ที่ควรจะเข้ามาในประเทศไทยหายไปจำนวนมาก
“หลังจากรับฟังท่านนายกฯ ชี้แจงมาตรการต่างๆ ในการรับมือกับผู้ชุมนุม ทำให้เราสบายใจมากขึ้น เพราะท่านนายกฯ ยืนยันว่า จะดูแลไม่ให้เกิดเหตุรุนแรง ไม่ให้มีการปิดสนามบินซ้ำรอยเหมือนในอดีต ซึ่งเราก็ต้องเชื่อมั่นในตัวผู้นำ คิดว่าถ้ารัฐบาลดูแลไม่ให้เกิดเหตุรุนแรงได้จริงๆ ผลกระทบการท่องเที่ยวไม่น่ากระทบอะไรมาก” นางมัยรัตน์ กล่าว
นางมัยรัตน์ เปิดเผยอีกว่า ขณะนี้ถึงแม้จะมีความกังวลจากเหตุชุมนุม แต่ยังไม่มีนักท่องเที่ยวจากประเทศใดยกเลิกการเดินทางมาท่องเที่ยวประเทศไทย แม้กระทั้งประเทศญี่ปุ่น ซึ่งเป็นประเทศที่อ่อนไหวต่อเรื่องของความปลอดภัยมาก แต่ก็ยังไม่มีการยกเลิกแต่อย่างใด
ทั้งนี้ สมาคมการท่องเที่ยวประเมินว่า แนวโน้มความเชื่อมั่นของไทยน่าจะทำให้ยอดนักท่องเที่ยวที่เข้ามาเที่ยวไทยปีนี้มีประมาณ 15-16 ล้านคน ซึ่งถ้าไม่มีเหตุรุนแรงเป้าหมายนี้น่าจะทำได้ไม่ยาก